标题：1081年
历史纪年
1081年是一个平年，是农历辛酉年（鸡年）；辽大康七年；北宋元丰四年；西夏大安七年；大理上明元年；越南英武昭胜六年；日本承历五年，永保元年。
通鉴记载
神宗体元显道法古立宪帝德王功英文烈武钦仁圣孝皇帝元丰四年（辽太康七年）
春，正月，乙未，命步军都虞候林广经制泸夷。
时韩存宝讨泸蛮乞第，逗挠不进，以广代之。广至，阅兵合将，蒐人材勇怯，三分之，日夕肄习，间椎牛享犒，士心皆奋。遣使开晓乞弟，仍索所亡卒，乞弟归卒七人，奏书降而身不至。乃决策深入，陈师泸水，率将吏东向再拜，誓之曰：“今孤军远略，久驻贼境，退则为戮。冒死一战，胜负未可知，纵死，犹有赏，愈于退而死也。与汝等戮力而进，可乎？”众皆踊跃。
庚子，诏试进士加律义。
戊申，五国部长贡于辽。
辛亥，于阗来贡。
冯京罢知河阳。孙固知枢密院，龙图阁直学士韩缜同知枢密院事。
前征安南，建顺州，其地瘴疠不堪守，固请弃之，内徙者二万户。
甲寅，女真贡良马于辽。
二月，甲子，辽主如鱼儿泺。
己巳，知制诰王存言：“辽人觇中朝事颇详，而边臣刺辽事殊疏，此边臣任间不精也。臣观知雄州刘舜卿，议论方略，宜可任此，当少假以金帛，听用间于绳墨之外。”诏舜卿具所资用以闻。舜卿乞银千两，金百两，诏三司给之。舜卿初至雄州，有告以巡马大至，请甲以俟；舜卿不为变，卒以无事。辽妄捕系州民，檄取，不听。会有使者至，因捕其徒一人，请偿焉，待释乃遣。辽遣谍盗西城门锁，舜卿密令易去旧鐍而大之。数日，以锁来归，舜卿曰：“吾未尝亡锁也。”引视纳之，不能受，乃惭去。谍者因得罪。
辛未，置秦州铸钱监。
己卯，分东南团结诸路为十三将。
三月，癸卯，章惇罢，知蔡州。
甲辰，以翰林学士张璪参知政事。
乙巳，命官阅九军营阵法于京城南。
戊申，大阅。
丙辰，栋戬遣使来贡。
随州言知州、正议大夫薛向卒。辍视朝，遣中使护其丧归葬。
夏，四月，癸亥，御延和殿阅试保甲。
己巳，诏：“罢南郊合祭天地。自今亲祀北郊如南郊仪，有故不行，则以上公摄事。”
壬申，御崇政殿疏决系囚。
乙酉，河决澶州，小吴埽复大决，自澶注入御河。
五月，戊申，封晋程婴为成信侯，公孙杵臼为忠智侯，立庙于绛州。
壬子，辽主如岭西。
癸丑，辽永清、武清、固安三县蝗。
甲寅，辽以北府宰相萧托卜嘉兼殿前都点检，以驸马都尉萧酬斡为汉人行宫都部署兼知枢密院事。
六月，戊午，河北诸郡蝗生。
甲子，辽诏月祭观德愉；岁寒食，诸帝在时生辰及忌日，诣景宗御容殿致奠。
丙寅，准布贡于辽。
丁卯，辽以翰林学士王言敷参知政事，封北院宣徽使石笃为漆水郡王。
戊辰，诏：“闻河北飞蝗极盛，渐已南来，速令开封府界提举司、京东、西路转运司遣官督捕；仍告谕州县，收获先熟禾稼。”
己巳，入内东头供奉官、句当御药院窦仕宣言：“小吴决口，下至乾宁军朴桩口。相视今河自乾宁军朴桩口以下，流行未成河道，又缘河东北流，自下吴向下，与御河、胡芦、滹沱三河合流，深恐涨水之际，堤防难限。乞令都水监定三河合黄河如何作堤防限隔；或不合黄河，其三河于何所归纳。”诏送李立之相度。后立之言：“三河别无回河归纳处，须当合黄河流。”从之。
己卯，洪州言知州、观文殿学士王韶卒。辍视朝，赠金紫光禄大夫，谥襄敏，官其子六人。韶用兵颇有方略，每召诸将授指，不复更问，所至辄捷。尝夜卧军帐中，前部遇敌，矢石交下，呼声振山谷，侍旁者往往股栗，而韶鼾息自若。然熙河所奏多欺诞，杀蕃部老弱不可胜数。军以首级为功，韶交亲皆楚人，多依韶以求仕，韶分属诸将；诸将畜降羌老弱，或杀其首以应命。至是疽发背而卒。
壬午，诏：“陕西路缘边诸路，累报夏国大集兵至，须广为之备。以东上合门使、文州刺史种谔为鄜延路经略安抚副使，应本司事与经略安抚使沈括从长处置。”
先是令谔与括密议点集，谔乃言：“疾雷不及掩耳。今已籍籍，轻兵不可用势，当成军进讨。”于是入对，大言曰：“夏国无人，秉常孺子，臣往提其臂而来耳！”帝壮之，乃决意西征，命谔副括，赐以金带，别赐银万两为招纳之用，本路及麟府事悉听谔节制。招宣使、果州团练使、入内副都知王中正同签书泾原路经略总管司公事，如遇出界，令王中正及泾原路总管兼本路第一将刘昌祚同往。发开封府界、京东、西诸将军马分与鄜延、环庆两路。以东上合门使、英州刺史姚麟权环庆路总管，遇出界，令知庆州高遵裕与姚麟同往。其鄜延、环庆、泾原招纳蕃部等费用，许支封桩钱。泾原路令王中正候编排本路军马毕赴阙，于在京七百料钱以下，选募马步军万五千人，开封府界及本路兵选募义勇保甲万人。如泾原路五千人不足，于秦凤路选募。
交趾郡王李乾德上表言：“昨遣使臣陶宗元等朝贡，为广州禁制窒塞，纲运不同向时。今遣礼宾副使梁用津、着作郎阮文倍等水路入贡，乞降朝旨，依旧进奉。”诏广州悉准旧例，无得邀阻。差入内使臣一员押伴，仍先降诏谕之。
癸未，命提点开封府界诸县镇公事杨景略、提举开封府界常平等事王得臣督诸县捕蝗。
帝初议西讨，知枢密院孙固曰：“举兵易，解祸难。”前后论之甚切。帝意既决，固曰：“必不得已，请声其罪薄伐之，分裂其地，使其酋长自守。”帝笑曰：“此真郦生之说。”时执政有请直渡河者，帝意益坚。固曰：“然则孰为陛下任此者？”帝曰：“吾以属李宪。”固曰：“伐国大事，而使宦官为之，士大夫孰肯为用？”上不悦。固请去，不许。它日，又对曰：“今举重兵五路并进，而无大帅，就使成功，兵必为乱。”固数以大帅为言，帝谕以无其人，同知枢密院吕公着进曰：“既无其人，不若且已。”固曰：“公着言是也。”
秋，七月，戊子，辽主如秋山。
己丑，太白昼见。
壬辰，前河北转运判官吕大忠言：“天下二税，有司检放灾伤，执守谬例，每岁侥幸而免者，无虑三二百万，其馀水旱蠲阁，类多失实。民披诉灾伤状，多不依公式令。诸县不点检所差官，不依编敕起离月日程限，托故辞避，乞详定立法。”中书房言：“熙宁编敕，约束详尽，欲申明行下。”从之。
甲午，鄜延、泾原、环庆、熙河、麟府路各赐金银带、绵袄、银器、鞍辔、象笏。
丙申，辽主谒庆陵。
戊戌，诏：“自今汴河水涨及一丈四尺以上，即令于向上两堤，相视地形低下可以纳水处决之。”
甲辰，韩存宝坐逗遛无功，伏诛；韩永式、魏璋、董钺罪谪有差。
先是存宝经制泸州蛮贼无功，而永式照管军马，实同其事。朝廷遣侍御史知杂事何正臣鞫存宝等，与乞弟战，以累败怯避，乃止令裨将御敌，致贼酋走逸，反招谕乞弟投降，冀以回军；而宴州蛮人叛，以急欲回军故不讨；及疑底蓬褒、上、下底行等村蛮为寇，因其句点不齐，乃起兵讨荡，欲藉此以盖前过，并不依朝旨立城寨；馀罪上言不实，魏璋为从。案既具，于是刑部奏：“存宝逗遛不克，请行军法。”知谏院蔡卞亦言：“乞正存宝军法，并置永式典刑。”而正臣又言：“董钺随军，亲见存宝等举事乖谬，罔上不忠。又，钺贺表称存宝功效，诬罔尤甚，望特行窜斥。”朝廷惩安南无功，时方大举伐夏，故诛存宝以令诸将。随军主簿鲜于溱、第二将吕真求合存宝意，虚作申报，诏提点刑狱司劾之。
戎州录事参军孙敏行，素为钺所厚，先令敏行草贺表，敏行正色止之曰：“彼既罔上，公又从而实之，公亦随受祸矣。”钺不听，卒命它官草表。敏行，眉山人也。
丙午，泾原路经略司言：“近准朝旨修渭州城置炮台已毕。防城战具，止有大小合蝉床子等弩。按《武经总要》，有三弓八牛床子弩，射及二百馀步，用一枪三剑箭，最为利器，攻守皆可用。乞下军器监给弩箭各三副，赴本路依样造，以备急用。”军器监言弩每座重十馀斤，难运致，乞图其样付本路作院；从之。
丁未，大军进攻米脂寨。
戊申，命集贤院学士苏颂同详定官制。
己酉，诏曾巩充史馆修撰，专典史事。
己酉，泰州言：“七月甲午，海风夜起，继以大雨，浸州城，坏公私屋数千间。”诏淮南转运副使李琮按视以闻。
癸丑，诏内外官司举官悉罢。令大理卿崔台符同尚书吏部、审官东、西、三班院议选格。
于阗遣蕃部阿辛上表，赴阙朝见，馆遇甚厚；回日，并赐敕书谕之。
八月，乙卯朔，罢中书堂选，悉归有司。
丙辰，诏：“自南北通和以来，国信文字，差集贤院学士苏颂编类。”颂因进对，帝曰：“朝廷与契丹通好岁久，故事、仪式，遗散者多，每使人生事，无以折正。朕欲集国朝以来至昨代州定地界文案，以类编次为书，使后来得以稽据，非卿不可成。”因令置局于枢密后厅，仍辟官检阅文字。
丁巳，帝批：“诸路战骑，所系甚大，况今军兴，尤为要急，可督提举陕西买马监牧郭茂恂速措置招买，往来诸场督趣。”又诏：“熙、秦、凤买马场，以马价画一付景青宜、党支等，令使回人蕃告谕。
辛酉，夏人寇临州堡，诏柜戬会兵伐之。
以金州刺史燕达为武康军节度使。
壬戌，种谔遣诸将出界，遇贼，破之，斩首千级。
丙寅，泾原路经略司言：“应副军行战守等事，乞权许便宜指挥。”诏：“本路措置事稍大奏候朝旨，如小事碍常法，许一面施行。鄜延、环庆、河东路经略司、熙河路都大经制司、措置麟府路兵马司依此。”先是诏遣宿卫七将之师戍鄜延，已再颁赐矣，而镇兵未尝有所赉。沈括以为禁兵虽重，而为国守边，无岁不战者，镇兵也，赏赉不均，此召乱之道，乃矫诏赐镇兵钱数万缗，而封藏诏书以驿闻。不数日，有急递诏括曰：“枢密院漏行颁书，赖卿察事机，不然，几扰军政。”自此事不获闻者得以专制，蕃、汉将卒，自皇城使以降，皆得承制补受。
丁卯，辽主射鹿赤山，加围场使尼噜为静江军节度使。
己巳，复置滑州。
庚午，广西经略司言：“交践入贡百五十六人，比旧制增五十六人。”帝令据今已到人数赴阙，后准此。
丁丑，熙河经制李宪败夏人于西市新城，获酋首三人，首领二十馀人。庚辰，又袭破于女遮谷，斩获甚众。
辛巳，司马光、赵彦若上所修《百官公卿年表》十卷、《宗室世表》三卷。
壬午，诏升南京、青、登、邓、郓、曹、齐、洺、濮州有马军教阅厢军及真定府北寨劲勇、环州下蕃落未排定指挥，并为禁军。
佛泥国遣使入贡。佛泥不入贡者九百馀年矣。
九月，乙酉，栋戬遣使来贡，且言已遣首领将兵三万会击夏国。
李宪复兰州古城。时五路出师讨夏国，宪领熙、秦军至西市新城，复兰州，城之，请建为帅府。
戊子，兰州新顺首领巴令谒等三族率所部兵攻夏人撒逋宗城，败之。
辽主次怀州，命皇后谒怀陵；辛卯，次祖州，皇后谒祖陵。
丙申，熙河路都大经制司言：“兰州古城，东西约六百馀步，南北约三百馀步。大兵自西市新城约百五十馀里，将至金城，有天涧五六重，仅通人马。自夏贼败衄之后，所至部族皆降附。今招纳已多，若不筑城，无以固降羌之心。见筑兰州城及通过堡，已遣前军副将苗履、中军副将王文郁都大管句修筑，前军将李浩专提举。其李浩以次须佐事之人，亦即军前权选委句当。”
乙亥，王珪上《国朝会要》。
种谔乞计置济渡桥筏椽木，令转运司发步乘运入西界。诏：“凡出兵深入贼境，其济渡之备，军中血有过索、浑脱之类，未闻千里运木随军。今谔计置材木万数不少，如何令转运司应副步乘？纵使可以应副，亦先自困。令种谔如将及河造筏，贼界屋并可毁拆，或斩林木相兼用之。如更不足，以至枪排皆可济渡。”帝坐制兵间，利害细微，皆得其要，诸将奉行惟恐不及也。
壬寅，阅河北保甲于崇政殿，官其优者三十六人。
甲辰，详定郊庙奉祀礼仪。中书言：“前奏禘祫年数差互。昨元丰三年四月已行禘礼，今欲通计年数，皆三十月而一祭，当至五年冬祫。”诏依前行典礼。又言禘祫不当废时祭，从之。
乙巳，辽主驻藕丝淀。
丙午，诏谕夏主左右并嵬名部族诸部首领，并许自归。
是日，王中正发麟州，祃祭祝辞云：“臣中正代皇帝亲征。”兵六万人，民夫亦六万馀人。行数里，至白草平，即奏已入夏界，留屯九日不进，遣士卒往来就刍粮于麟州。高遵裕发庆州蕃、汉步骑凡八万七千人，民夫九万五千人，种谔以鄜延兵五万四千，畿内七将兵三万九千，分为七军，方阵而进，自绥德城出塞。丁未，攻围米脂寨。
己酉，河北都转运使王居卿，乞自王供埽上添修南岸，于小吴口北创修遥堤，候将来矾山水下，决王供埽，使河直注东北，于沧州界或南或北，从故道入海。
庚戌，熙河路都大经制司言：“兰州西市城川原，地极肥美，兼据边面，须多选募强壮以备戍守。熙河民兵，惟西关最得力，又地接皋兰，岁入特厚，刍粟充衍，人马骁勇。今既复兰州，遂可广行选募。欲乞除留置官庄地，并募弓箭手，人给二顷。缘置州城。难得耕牛器用，若募新人，必种植不时。乞依熙河旧例，许泾原、秦凤、环庆及熙河路弓箭手投换，仍带旧户田土耕种，二年即收入官，别招弓箭手。”从之。
夏兵救米脂寨，鄜延经略副使种谔率众击破之。辛亥，种谔又败夏人于无定川。
冬，十月，乙卯，集贤校理蔡卞为崇政殿说书。
枢密院言定州牒报北界事，帝曰：“朝廷作事，但取实利，不当徇虚名。如庆历中，辅臣欲禁元昊称乌珠，费岁赐二十万，此乃争虚名而失实利。富弼与契丹再议盟好，自矜国书中入‘南朝白沟所管’六字，增岁赐二十万，其后白沟亦不尽属我也。昔周世宗不矜功名，惟以实志取天下，如李璟欲称帝，世宗许之；盖已尽取其淮南地，不系其称帝与否也。”
丁巳，米脂寨降。种谔下令：“入城，敢杀人及盗者斩！”乃降之，收城中老小万四百二十一口，给以衣巾，仍命讹遇等各统所部以御贼。
戊午，种谔破米脂援军捷书至，帝喜动颜色，群臣称贺。遣中使谕谔曰：“昨以卿急于灭贼，恐或妄进，为一方忧，故俾听王中正节制。今乃能首挫贼锋，功先诸路，朕甚嘉之。中正节制指挥，更不施行。其战胜兵员并与特支钱，将官等各传宣抚问。”
己未，拂菻国来贡。
详定礼文所请祭地只以五行之神从，以五人神配，用血祭；又言祭社稷请以埋血为始；从之。又言：“宗庙之有祼鬯爇萧，则与祭天燔柴、祭地瘗血同意。近代有上香之制，颇为不经。案《隋志》云：‘天监初，何佟之议，郁鬯萧光，所以达神，与用香其义一也。上古礼朴，未有此制。今请南郊明堂用沉香，北郊用上和香。’臣等考之，殊无依据。今崇祀郊庙明堂，器服牲币，一用古典，至于上香，乃袭佟之议。如曰上香亦祼鬯爇萧之比，则今既上香而又祼爇，求之古义已重复，况《开元、开宝礼》亦不用乎！”又请户部陈岁之所贡以充庭实，仍以龟为前列，金次之，玉帛又次之，馀为后，从之。
庚申，熙河兵至女遮谷，与夏人遇，战败之。
癸亥，种谔至石州，贼弃积年文案、簿书、枷械，举众遁走，移军据之。
甲子，详定礼文所言：“谨按《周礼》大宗伯以禋祀祀昊天上帝，以实柴祀日、月、星辰，以栖燎祀司中、司命、风师、雨师。近世惟亲昊天下帝燔柏柴外，其馀天神之祀，惟燔祝板，实为阙礼。伏请天神之祀皆燔牲首，所有五帝、日、月、司中、司命、风师、雨师、灵星、寿星，并请以柏为升烟，以为歆神之始。”从之，又言：“春秋祈报大社、大稷，宜于羊豕之外加以角握牛二。”又言：“南郊、太庙、明堂，祭前一日，请以礼部尚书、侍郎省牲，光禄卿奉牲，告充告备，礼部尚书省镬；祭之日，礼部侍郎视腥熟之节。”并从之。
乙丑，泾原兵至磨脐隘，遇夏兵，与战，败之。先是诏泾原兵听高遵裕节制，仍令环庆与泾原合兵，择便路进讨。夏人之谍者以为环庆阻衡山，必从泾原取胡卢河大川出塞，故悉河南之力以支泾原。既而环庆兵不至，刘昌祚与姚麟率本路蕃、汉兵五万独出，离夏界堪哥平十五里，遇夏人三万馀众扼磨脐隘口，不得进。诸将欲舍而东，出韦州与环庆合，昌祚曰：“遇贼不击，枉道自全，是谓无次。且为客，利速战，古今所闻。公等去此，自度能免乎？”乃谋分军度胡卢河夺隘，牌手当前，神臂弓次之，弩又次之，选锋马在后。谕众以立功者三倍熙河之赏，众欢甚，响震山谷。昌祚既挟两牌先登，弓弩继前，与夏统军国母弟梁大王战，自午至申，夏人小却；大军乘之，夏人遂大败。追奔二十里，斩获大首领十五级，小首领二百十九级，擒首领统军侄吃多理等二十二人，斩二千四百六十级，获伪铜印一。自是大军通行无所碍。
戊辰，知夏州索九思遁去，种谔入夏州。
朝议既不用林广所奏，促广进军。广发泸州，越四日，江安以所招降夷人渠帅及其质子皆随军；复令其次诸酋各占所居地防援饷道，故人生界免寇抄之患。
己巳，种谔入银州。
庚午，环庆行营经略高遵裕复通远军。
种谔遣曲珍等领兵通黑水安定堡路，遇夏人，与战，破之。
是日，王中正至夏州。时夏州已降种谔，谔寻引去。中正军于城东，城中居民数十家。先是朝旨禁入贼境抄掠，夏人亦弃城邑，皆走河北。士卒无所得，皆愤悒思战，谓中正曰：“鄜延军先行，获功甚多；我军出界近二旬，所获才三十馀级，何以复命！且食尽矣，请袭取宥州，聊以藉口。”中正从之。
癸酉，王中正至宥州，城中居民五百馀家，遂屠之，斩首百馀级，降者十数人，获马牛百六十，羊千九百。军于城东二日，杀所得马牛羊以充食。
高遵裕至韦州，监军司令将士勿毁官寺民居，以示招怀。
乙亥，李宪败夏人于屈吴山。
丙子，鄜延路钤辖曲珍破夏人于蒲桃山。
高遵裕次旱海。先是李察请以驴代夫运粮，驴塞路，馈不继，师病之。
戊寅，林广军次土城山，自发江安，距今才十日。始，军有二道可进：自纳溪夷牢口至江门，近而险；自宁远至乐共坝，回远而平。贼意必出江门，盛兵距隘，而广实趋乐共。贼不能支，皆逃遁。
乙卯，种谔言：“效顺人已刺‘归汉’二字，恐诸路在臣后者，一例杀戮，乞赐约束。”诏：“种谔所过招纳效顺人，令王中正如行营经过，指挥诸将，更加存抚。”
庚辰，诏：“自今除授职事官，并以寄禄官品高下为法。凡高一品以上为行，下一品者为守，下二品以下者为试；品同者不用行、守、试。”
辛巳，泾原节制王中正入宥州。
泾原兵既破磨脐隘，行次赏移口，有二道：一北出黛黛岭，一西北出鸣沙川。鸣沙少迂，诸将欲之黛黛，刘昌祚曰：“离汉时，运司备粮一月，今已十八日，未到灵州，倘有不继，势将若何？吾闻鸣沙有积粟，夏人谓之御仓，可取而食之，灵州虽久，不足忧也。”既至，得窖藏米百万，为留信宿，重载而趋灵州。壬午，师次城下。是时环庆军未至，城门未阖，先锋夺门几入。高遵裕遣李临、安鼎赍答刂子，且曰：“已使王永昌入城招安，可勿杀。”少间，门阖，城守，斩首级四百五十，得战马牛羊千馀。昌祚曰：“城不足下，独嫌于环庆尔，朝廷在远，必谓两道争功。”遂按甲。
废泸州大硐寨。
十一月，癸未朔，日有食之。
高遵裕言以环庆兵趋灵州，是日，次南平州。距城三十里，遇夏人接战。转运副使李察、判官范纯粹夜以手书间道促泾原兵来援，刘昌祚即委姚麟留屯，自将选锋数千人赴之，未至而贼已退。
先是昌祚言军事不称旨，帝赐遵裕手札云：“昌祚所言迂阔，必若不堪其任者，宜择人代之。”遵裕由是轻昌祚。既而昌祚先至灵州城下，或传昌祚已克灵州，遵裕未至灵州百里，闻之，亟具表称“臣遣昌祚进攻，拔灵州城”；寻知所传皆虚，乃斩谍者以徇。于是昌祚诣遵裕，遵裕讶其来晚，坐帐外移时不见。既见，问：“灵州何如？”昌祚曰：“畴昔即欲取之，以幕府在后，故止，城不足拔也。前日磨脐之战，馀众皆保东关镇。东关在城东三十里，旁直兴州渡口，平时自是要害，今复保聚。若乘此急击之，外援既歼，孤城当自下。”遵裕怒未解，且方欲攻城，谓昌祚曰：“吾夜以万人负土平叠，黎明入之矣。”因檄昌祚以泾原兵付姚麟；麟不敢当，遵裕亦已。
甲申，诏：“降《五路对境图》付王中正、种谔，据所分地招讨，俟略定河南，如可乘势渡河，方得前进，荡覆贼巢。缘环庆、泾原行营已至灵州界，其鄜延、河东兵马路尚远，不须必赴会合，但能平静所分一道，将来议赏不在克定兴、灵之下。其措置麟府路兵马司，可自西界并边取便路速往，及令赵禼应副粮草。如未到，本路即鄜延路借给，委路昌衡照会。其赵咸、庄公岳，元无朝旨令就鄜延粮草通融支用，既以馈运不继，乃妄奏陈及走失人夫万数不少；委赵禼遣官押送，就近里州军械系，令沈括选官鞫之。”后公岳、咸自诉深入贼境，暴露得疾，乞免械系，御批令在外承勘。
初，王中正在河东，奴视转运司官，凡有须索，不行文书，但遣人口传指挥，转运司不敢违。公岳等以口语无所凭，从容白中正云：“太尉所指挥事多，恐将命者有所忘误，乞记之于纸笔。”自后始以片纸书之。
公岳等白中正：“军出境，应备几日粮？”中正以为鄜延受我节制，前与鄜延军遇，彼粮皆我有也。乃书片纸云：“可备半月粮。”公岳等恐中道乏绝，阴更备八日粮。及种谔既得诏，不受中正节制，鄜延粮不可复得，人马渐乏。
中正不习军事，自入夏境，望空而行，无乡导斥候。性畏怯，所至逗遛，恐夏人知其营栅之处，每夜二更，辄令军中灭火。后军饭尚未熟，士卒食之多病。又禁军中驴鸣。及食尽，士卒愤怒，流言“当先杀王昭宣及庄、赵二漕乃溃归”。中正颇闻之，阳于众中大言：“必竭力前进，死而后已。”阴令走马承受全安石奏：“转运司粮运不继，故不能进军，今且于顺宁寨境上就食。”公岳等亦奏：“本期得鄜延粮，因朝延罢中正节制，故粮乏。”帝怒，故令禼置狱，劾公岳等。公岳等急，乃奏：“臣等在麟府，本具四十日粮。王中正令臣止备半月粮，片纸为验。臣等复阴备八日粮。今出塞二十馀日，始至宥州，粮不得不乏。”帝徐悟非公岳等过。时即隰州置狱，中正恐公岳等复有所言，甚惧。及还朝，过隰州，谓公岳等曰：“二君勿忧，保无它。”既而公岳等各降一官，职事皆如故。
权鄜延路转运使李稷言：“粮道阻节，见开路折运，乞朝廷指挥，讨除后患。”帝从之，令种谔速移军近塞，并力讨除。谔初被诏，当以兵会灵州，而谔枉道不进；既发夏州，即馈饷乏绝。谔驻兵麻家，士卒饥困，皆无人色。谔欲归罪漕臣，诛稷以自解；或私告稷，稷请身督折运，乃免。民夫苦折运，多散走，稷不能禁，使士卒斩其足筋，宛转山谷间，数日乃死者数千人。
乙酉，辽主命岁出官钱以赈诸宫分及边戍之贫户。
丙戌，王中正奉诏引军还延州，士卒死亡者几二万。
丁亥，辽主幸驸马都尉萧酬斡第。方饮，宰相梁颍谏曰：“天子不可饮于人臣之家。”辽主即还宫。
诸军合攻灵州，种谔败夏人于黑水。
戊子，高遵裕始自以环庆兵攻灵州城。时军中皆无攻具，亦无知其法者。遵裕旋令采木为之，皆细小不可用。又欲以军法斩刘昌祚，众共救解之；昌祚忧恚成疾，泾原兵皆愤怒。转运判官范纯粹谓遵裕曰：“两军不协，恐生它变。”力劝遵裕诣昌祚营问疾以和解之。遵裕又使呼城上人曰：“汝何不速降？”其人曰：“我未尝叛，亦未尝战，何谓降也？”
己丑，李宪败夏人于啰逋川。
增制五辂：玉辂，建太常；金辂，建大旆；象辂，建大赤；革辂，建大白；木辂，建大麾；从详定礼文所奏也。
辛卯，天章阁待制、知开封府、权管句河东都转运司、措置麟府军马事赵禼知相州。禼初领河东漕，时潞州已再籍夫，械系坊郭民王概等，责无钱六万三千馀缗，号诉于禼。禼谕之曰：“朝廷用兵非获已，军兴期会，岂可缓也！虽然，吾当以身为汝等。”即以官钱二馀缗代之，为释械，宽期使偿。
李稷奏：“种谔以河东兵食少，方讨宥州，欲取粮于保安，于是令禼领空夫赴之，就借刍粮转给。禼言中正不更事，为谔所欺，轻信妄举，师出逾月，略无功绪。訾虎一军，夫足粮备，委之麟州。度其本谋，必非持久。既不敢直趋巢穴，而乃旁指鄜延，耻于空还，姑以粮尽为解，令稷奏请，窥测朝廷。况随军空夫，可使折运；路昌衡在鄜延馈饷，足以应副。方河东兴夫第三番，往往思变，群聚剽劫，已散复集，必难如期。太原距保安逾十五程，阻坂阻隘，艰于倍道。臣窃计士久暴露，水落草枯，人马瘏勚，未可以前。况贼素悍，今伏而屡抄，必怀狡谋，不可不虑。”朝廷再议入界，兼措置麟府军马，禼即奏：“诸路昨大举，方士气精勇，横裂四出，势如压卵，既阅月矣，虽捷获不补失亡。今锋锐稍软，民力凋耗，若复深入，恐速它变。或谓秉常囚拘，虑为邻敌所有。然自兴师，未闻北虏以一骑窥西夏者。如决图开拓，即且城宥州，分裂堡障，与夏州相接，建绥、宥、银、夏别为一道，修复安远、塞门三十六寨，须仲春出师，乃困贼之策也。”于是坐不赴鄜延，故有相州之责。
种谔降横河平人户，破石堡城，斩获甚众。
辛丑，师还泾原，总兵侍禁鲁福、彭孙护馈饷至鸣沙川，与夏人三战，败绩。初，夏人闻宋大举，梁太后问策于延，诸将少者尽请战，一老将独曰：“不须拒之，但坚壁清野，纵其深入，聚劲兵于灵、夏，而遣轻骑抄绝其馈运，大兵无食，可不战而困也。”梁后从之，宋师卒无功。
癸卯，种谔至夏州索家平，兵众三万人，以无食而溃。
左班殿直刘归仁率众南奔，相继而溃。入塞者三万人，尘坌四起，居人骇散。或请闭六戍拒之，或议以河东十二将之师讨除，沈括以为不然，曰：“此皆五州之精甲也，讨之未必能胜，而自毙死士以骄虏势，非术也。”时日南至，大张乐，劳河东之师。得叛卒数十人，括问之曰：“副都总管使汝归取粮，主帅为何人？”答曰，“在后。”括各令归屯，日暮，自归者八百人，旬日，叛者皆归。后复治师西讨，括出按军，刘归仁至，括问：“汝归取粮，何以不持军符？”归仁无以对，乃斩以徇。
甲辰，枢密院置知院、同知院，馀悉罢。于是大改官制，议者欲废枢密院归兵部，帝曰：“祖宗不欲兵权归有司，故专命官统之，互相维制，何可废也！”
丙午，高遵裕以师还，夏人来追，遂溃。
辛亥，置延州塞门、浮屠二寨。
辽除绢帛尺度狭短之令。
是月，废编修院入史馆。
内府都知李宪自出界讨贼，收复土地，皆有功捷，赐银、绢各二千，降敕奖谕，别听恩命。
先是知枢密院孙固乞罢西师，既而出师无功，帝谕固曰：“若用卿言，必不至此。”于是固又言：“兵法，期而后至者斩。始议五路入讨，会于灵州，李宪独不赴，乃自开兰、会，欲以弭责，要不可赦，乞诛之。”不从。
十二月，丁卯，辽武定军节度使耶律仁杰坐私贩广济盐及擅改诏旨，削爵，贬安肃州为民。后数年，放归，旋死于乡。时以仁杰未正典刑，谓辽主有逸罚云。
林广师次纳江，乞弟遣叔父阿汝约降，求退舍，又约不解甲。广策其有诈，除阜为坛，距中军五十步，且设伏。辛未，乞弟拥千人出降，匿弩士毡裘，犹豫不前谢恩。广发伏击之，蛮奔溃，斩大酋二十八人。乞弟以所乘马授弟阿字，大将王光祖追斩之，军中争其尸，乞弟得从江桥下脱走。
辽知兴中府事耶律伊逊坐以禁物鬻入外国，下有司议。法当死，伊逊之党耶律延格独奏当入八议，得减死，击以铁骨朵，幽于莱州。
辽南院枢密使耶律仲禧卒。仲禧素党于伊逊，至是以失势而卒。辽主不悟，赐谥钦惠。
乙亥，慈圣光献皇后禫祭。宰臣王珪等上表请听乐，不许；自是五表，乃从之。
壬午，置延州义合寨。
是冬，判河南府文彦博奏疏言：“臣闻昨来西师出界，中辍而还，将下师徒，颇有饥冻溃散，以碍人众，不行军法。今便欲再举，何以励众？又，运浪远涉，颇被邀截，官吏民夫，甚有陷没。伏望圣慈深察王师之举，必有边将谋臣首开端绪以误大计，若不深责，无以励后。”又言：“近闻西师已还，中外但知时暂歇泊，而未有分屯解甲之旨，人情忧疑，皆虑王师必有再举之计。臣窃观陛下临御以来，选拔将校，训齐师徒，修治器械，储峙糗粮，皆众智所不及。夏人昏乱，自致天讨，陛下赫然命将出师，以伐有罪。师行以来，捷音屡上，虽未能覆其巢穴，系其君长，而所遇辄克，战功之多，近世未有。然而数路进军，弥历累月，馈挽不资，民疲供给，将士冲寒冒苦，备极勤劳。臣以为国威既已震矣，将士之力亦已殚矣，百姓供馈亦已竭矣，今日正当劳徕将士，安抚百姓，案甲养威，以全前日之胜，此宗社无疆之休也。若师徒暂还而复出，士气已衰而再鼓，民力已困而调发复兴，诸路深入而转饷益远，如此，则师之胜败恐未可知，而前功或丧，此天下之深忧也。”
张方平上书言：“臣闻好兵犹好色也，伤生之事非一，而好色者必死；贼民之事非一，而好兵者必亡。夫惟圣人之兵皆出于不得已，故其胜也享安全之福，其不胜也必无意外之患。后世用兵，皆得已而不已，故其胜也则变迟而祸大，其不胜也变速而祸小。是以圣人不计胜负之功而深戒用兵之祸。何者？兴师十万，日费千金，内外骚动，殆于道路者七十万家。内则府库空虚。外则百姓穷匮。饥寒逼迫，其后必有盗贼之忧；死伤愁怨，其终必致水旱之报。上则将帅拥众，有跋扈之心；下则士众久役，有溃叛之志。变故百出，皆由用兵。至于兴事首议之人，冥谪尤重。盖以平民无故缘兵而死，怨气充积，必有任其咎者。是以圣人畏之重之，非不得已，不敢用也。
“昔仁宗皇帝覆育天下，无意于兵，元昊乘间窃发，延安、麟府、泾原之间，败者三四，所丧动以万计而海内宴然，兵休事已而民无怨言。何者？天下臣庶知其无好兵之心，天地鬼神谅其有不得已之实故也。陛下即位以来，缮甲治兵，伺候领国，群臣察见此指，多言用兵。其始也，弼臣执国命者，无忧深思远之心；枢臣当国论者，无虑害持难之识；在台谏之职者，无献替纳忠之议。从微至着，遂成厉阶。既而薛向为横山之谋，韩绛效深入之计，陈升之、吕公弼等阴与协力。师徒丧败，财用耗屈，较之宝元、庆历之败，不及十一。然而天怒人怨，边兵叛背，京师骚然，陛下为之旰食者累月。何则？用兵之端，陛下作之，是以吏士无怒敌之意而不直陛下也。尚赖祖宗积累之厚，皇天保佑之深，故使兵出无功，感悟圣意。然浅见之士，方且以败为耻，力欲求胜。于是王韶作祸于熙河，章惇造衅于梅山，熊本发难于渝、泸。然此等皆残杀已降，俘累老弱，困弊腹心，而取空虚无用之地以为武功，使陛下受此虚名而忽于实祸，勉强砥砺，奋于功名。故沈起、刘彝复发于安南，使十馀万人暴露瘴毒，死者十五，而六路之人毙于输送资粮器械，不见敌而尽。以为用兵之意必且少衰，而李宪之师复出于洮州矣。
“数年以来，公私窘乏，内府累世之积，扫地无馀，州县征税之储，上供殆尽，百官廪俸，仅而能继，南郊赏给，久而未办，以此举动，虽有智者，无以善其后矣。且饥疫之后，所在盗贼蜂起，京东、河北，尤不可言。若军事一兴，横敛随作，民穷而无告，其势不为大盗，无以自全。边事方深，内患复起，则胜、广之形，将在于此！此老臣所以终夜不寐，临食而叹，至于恸哭而不能自已也！
“臣闻凡举大事必顺天心，今自近岁，日食、星变，地震、山崩，水旱、疫疠，连年不解，天心之所向背，可以见矣。而陛下方且断然不顾，兴事不已。譬如人子得过于父母，惟有恭顺静默，引咎自责，庶几可解。今乃纷然诘责奴婢，恣行箠楚，以此事亲，未有见赦于父母者。
“然而人臣进说于君，因其既厌而止之，则易为力；迎其方税而折之，则难为功。今陛下盛意于用兵，势不可回，臣非不知，而献言不已者，诚见陛下圣德宽大，听纳不疑，故不敢以众人好胜之常心望于陛下，且意陛下它日亲见用兵之害，必将哀痛悔恨而追咎左右大臣未尝一言。臣亦将老且死，见先帝于地下，亦有以藉口矣。惟陛下哀而察之！”其词盖苏轼所为也。帝颇为感动，迄不能从。至永乐败，果如其言。
历史大事
耶律乙辛被囚禁
大康初年，北枢密院使耶律乙辛权势益重，但自从皇太子耶律浚参政以后，耶律乙辛地位受威胁，于是，他在设计陷害宣懿皇后之后，于大康三年（1077）六月又同其党羽策划诬陷太子谋反，辽道宗未能辨明是非，废太子为庶人。后太子被耶律乙辛杀害。耶律乙辛诬陷皇太子成功后，朝廷上下无人敢对他的所作所为表示反对，因而耶律乙辛权势益重。他与汉人北府宰相张孝杰勾结起来，为非作歹，大量陷害不依附于自己的忠良之士，收买了朝廷内外大臣，作为他的耳目，权势膨胀。大康五年（1079）正月，辽道宗准备离开京城，外出狩猎。在打猎过程中，辽道宗发现许多大臣和护卫官都追随在耶律乙辛之后，辽道宗不露声色，回京后立即降旨，任命耶律乙辛为知南院大王事，命期出朝。大康七年（1081）十二月，由于耶律乙辛犯了把禁品卖给外国之罪，被送移司法机关囚禁起来。至此，辽道宗才知道皇太子耶律顺宗是被诬陷而死，悔恨不已。由于耶律乙辛暗中策划逃跑，准备投靠宋朝，阴谋败露后，被缢死。
蹇周辅盐法改革
章惇出任湖南察访使时，命令湖南路提点刑狱李初平从广南地区由官府加价搬盐货到湖南贩卖，但并未实行。但至元丰三年 （1081），章惇担任执政大臣职务后，郏亶为了迎合章惇，又提出建议，要求从广南地区运盐至江西贩卖。元丰四年（1081）三月，宋神宗委派权发遣度支副使蹇周辅前往江西地区调查核实官盐销售情况。蹇周辅上任后，经过调查，他提出了改革江西盐法的建议，他认为江西虔州（今江西赣州）地区距离淮南产盐区太远，官府运输到虔州的盐很有限，加之道路险峻，当地人往往吃不上盐。此地离广东地区很近，因此一些私盐贩往往走私广盐到虔州地区贩卖，严重影响了政府的盐税收入。于是蹇周辅与江西和广东二路转运司商议，官府停止运输食盐到虔州，而由广东地区运盐至虔州贩卖，以每年七百万斤为定额，另加一百一十万斤作补充，由官府组织出卖，其中南安军（今江西大余）负责销售广盐一百二十万斤，虔州各县六百余万斤。江西的其余地区依旧由官府出卖淮南盐不变。宋神宗诏令蹇周辅将江西地区盐法改革的情况限一个月写成报告上报中央，中央经过讨论后，基本上同意了蹇周辅的改革措施。元丰五年 （1082）三月，江西路提举常平刘谊上书谓蹇周辅盐法改革仍有弊病。每年官府所定卖盐额太多，江西地区食盐滞销，也严重影响官府的财政收入。于是宋神宗又委派江南东路提点刑狱范峋，提点盐事官曾伉进行调查，然后上报中央。同年九月，湖南地区的韶 （今广东韶关）、连（今湖南连县）、郴（今湖南郴州）、道（今湖南道县）诸州也仿照江西地区的办法运销广东食盐。
梁氏囚禁秉常
西夏皇帝秉常十分喜欢宋朝的礼节，因此他常在夏国行汉礼，太后梁氏非常讨厌他这一举动，权臣梁乙埋等也很不高兴。西夏大将李清劝说秉常将河南之地归还宋朝，秉常采纳了他的意见。大安七年（1081）四月，太后梁氏与权臣梁乙埋、罔萌讹等人商议，杀掉李清，将皇帝秉常囚禁在兴州的木寨，距离原来的宫殿只有五里；同时，梁氏又命令梁乙埋和罔萌讹等人聚集所率兵马封锁消息。然而，秉常的死党还是知道了这一消息，因而这些人拥兵自卫，不听梁氏调遣，梁乙埋多次用银牌招谕这些大族酋长、秉常的心腹，但他们不予理睬，西夏国内大乱。同年五月，西夏统军禹藏花麻写信到熙州（今甘肃临洮），请求宋朝政府乘机征讨梁氏，但宋廷没有答应。